
Ο δημοτικός σύμβουλος Γιάννης Χατζηαποστόλου στο ετήσιο μνημόσυνο για το ολοκαύτωμα της επτάκωμης Σάντας 
Η συναισθηματική και βαθιά συμβολική σχέση των Σανταίων με την Παναγία Σουμελά στο Βέρμιο, τόπο όπου η μνήμη του Πόντου και των προγόνων παραμένει ζωντανή, αποτυπώθηκε στο ετήσιο μνημόσυνο που διοργάνωσε χθες ο Σύλλογος Σανταίων Θεσσαλονίκης ‘’Η Επτάκωμος Σάντα’’με τα αδελφά σωματεία της Νέας Σάντας Κιλκίς
 στον κυριώνυμο Ιερό Ναό, με τη συμπλήρωση των εκατόν πέντε χρόνων από το ολοκαύτωμα της Σάντας του Πόντου.  
Η εκδήλωση μνήμης περιλάμβανε μετά την πανηγυρική θεία λειτουργία, την τέλεση μνημοσύνου και επιμνημόσυνης δέησης στο μνημείο των Σανταίων υπέρ αναπαύσεως των ψυχών των θυμάτων του ολοκαυτώματος της ηρωικής Επτάκωμης Σάντας του Πόντου. 
Προσκεκλημένος ομιλητής ήταν ο Πρόεδρος του Ιδρύματος ‘’Παναγία Σουμελά’’ Γεώργιος Τανιμανίδης, ο οποίος αναφέρθηκε στον ηρωικό αγώνα των Σανταίων και στη δραματική περίοδο της εξόδου τους από την πατρογονική τους γη, τον μαύρο Σεπτέμβρη του 1921.  
Η εκδήλωση ολοκληρώθηκε με την κατάθεση στεφάνων, την τήρηση σιγής ενός λεπτού και τον εθνικό μας ύμνο. 
Ο Δήμος Κιλκίς εκπροσωπήθηκε στην εκδήλωση από τον δημοτικό σύμβουλο Γιάννη Χατζηαποστόλου ενώ παρών ήταν και ο Πρόεδρος της Δημοτικής Κοινότητας Νέας Σάντας Χριστόφορος Γαβράς. 
Μετά το πέρας του μνημοσύνου οι διοργανωτές δεξιώθηκαν τους προσκεκλημένους και τους επισκέπτες με παραδοσιακά εδέσματα στον ξενώνα των Σανταίων.      
